recursal/SuperWikiNEXT-32B huggingface dataset:
הפרעות ה**ספקטרום האובססיבי קומפולסיבי** (טורדני כפייתי) הוא שם כולל למספר הפרעות שיש להן מרכיבים דומים להפרעה טורדנית-כפייתית. הפרעות הספקטרום מאופיינות במחשבות טורדניות או בהתנהגות כפייתית. כיום יש מחלוקת בין חוקרים בתחום לגבי איזה הפרעות צריכות להיכלל בספקטרום, לרוב יש הסכמה כי חרדת בריאות, הפרעת גוף דיסמורפית (BDD) תלישת שיער כפייתית (טריכוטילומניה), חיטוט בעור, התמכרות לאינטרנט וקניות כפייתיות שייכות לספקטרום. מצבים נוספים שיש מחלוקת לגביהם כוללים בין היתר הפרעות אכילה, פיקה, פרפיליה ותסמונת טורט.

הבדלים בין הפרעות הספקטרום
--------------------------

הפרעות הספקטרום שונות זו מזו הן בתוכן והן ביחס בין טורדנות לכפייתיות.

* **תוכן**. חלק מההפרעות מאופיינות הן במחשבות טורדניות והן בכפייתיות, בדומה ל-OCD וההבדל ביניהן ל-OCD הוא בתכנים שהאדם עוסק בהם. כך למשל, אנשים עם חרדת בריאות סובלים ממחשבות טורדניות הקשורות לבריאותם ומבצעים קומפולסיות שונות שנועדו לוודא כי אינם חולים (למשל בדיקות תכופות אצל רופאים או קריאה באתרי בריאות) ואילו אנשים עם BDD מוטרדים מפגם שולי או לא קיים במראם החיצוני ומבצעים טקסי בדיקה או תיקון (למשל ניתוחים פלסטיים או בחינות קפדניות במראה). ניתן לומר שהפרעות אלו הן מעין ביטוי ייחודי של OCD.

* **יחס בין טורדנות לכפייתיות**. חרדת בריאות ו-BDD מאופיינות כאמור הן במחשבות טורדניות והן בכפייתיות, לעומתן, בהפרעות אחרות כמו חיטוט בעור או טריכוטילומניה אין מחשבות טורדניות אלא אך ורק דחף לבצע את הפעולה.

טיפול בהפרעות הספקטרום
----------------------

הטיפולים בהפרעות הספקטרום דומים למדי וכוללים טיפול קוגניטיבי התנהגותי (CBT) וטיפול תרופתי במידת הצורך. אופי הטיפול, הן התרופתי, והן הקוגניטיבי התנהגותי, משתנה בהתאם להפרעה. כך למשל, בחרדת בריאות ו-BDD נעשה שימוש בטיפול בחשיפה ומניעת תגובה במסגרתו האדם נחשף לתכנים וטריגרים הגורמים לו מצוקה ולומד לא להגיב בצורה טקסית, ואילו בטריכוטילומניה נעשה שימוש בטכניקה של היפוך תגובה במסגרתה האדם לומד לבצע פעולות אחרות במקום תלישת שיער כשהדחף תוקף אותו.

ראו גם
------

* הפרעת גוף דיסמורפית
* חרדת בריאות
* טריכוטילומניה

קישורים חיצוניים
----------------

* ד"ר פרד פנזל על הפרעות הספקטרום (באנגלית)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**ויליאם ריצ'רד "ביל" שורטן** (באנגלית: **William Richard "Bill" Shorten**; נולד ב-12 במאי 1967) הוא פוליטיקאי אוסטרלי, שכיהן כיושב ראש מפלגת הלייבור וראש האופוזיציה. קודם לכן כיהן כשר העבודה וכשר הכלכלה בממשלות קווין ראד וג'וליה גילארד. משנת 2007 הוא חבר בית הנבחרים האוסטרלי מטעם מחוז מריבירונונג, ויקטוריה. טרם היבחרו לבית הנבחרים היה המזכיר הלאומי של איחוד הפועלים האוסטרלי.

ראשית חייו
----------

שורטן נולד במלבורן, אוסטרליה. אביו ויליאם רוברט שורטן היה אנגלי ואמו אן מק'גראת' הייתה ממוצא אירי ובמקצועה הייתה עורכת דין ומרצה אקדמית. הוא התחנך במכללת אקסבייר ובאוניברסיטת מונאש, בה השלים השכלתו בתחום החוק והאמנות.

בעת לימודיו באוניברסיטה היה ממייסדי רשת הלייבור הצעירה, תנועת הצעירים של הלייבור. הוא השלים לימודיו גם בתחום ניהול עסקים בבית הספר מלבורן לעסקים.

שורטן היה לפעיל במפלגת הלייבור עוד מהיותו סטודנט ועבד עבור השר מטעם הלייבור, גארת' אוואנס ועבור השר ניל פופ. לאחר השלמת לימודיו עבד כעורך דין במשך 18 חודשים.

בשנת 1994 החל לעבוד באיגוד הפועלים וארגן תוכניות שונות עד שנבחר לנציג האיחוד בוויקטוריה. שורטן נבחר בשנת 2001 למזכיר הלאומי של איחוד הפועלים האוסטרלי ונבחר מחדש לקדנציה שנייה ב-2005 וכיהן בתפקיד עד 2007.

כחבר פעיל במפלגת הלייבור הוא היה חבר במועצה הלאומית עד 2011 וחבר בוועדה הניהולית של האגף בוויקטוריה והיה מנהל תאגידי ניהול כלכליים. בין דצמבר 2005 למאי 2008 היה נציג מפלגת הלייבור בוויקטוריה.

קריירה פוליטית
--------------

בשנת 2005 ניסה שורטן להתמודד מטעם הלייבור ומטעם מחוז מריבירנונג לבית הנבחרים והוא נבחר לבסוף בשנת 2007. עד מהרה הפך לדמות דומיננטית במפלגה והיה מעורב בהחלפתו של ראש מפלגת הלייבור קווין ראד בג'וליה גילארד בעת הבחירות הפנימיות במפלגה והיה תומך נלהב של האחרונה. לאחר הבחירות הפדרליות בשנת 2010 הוכרז מספר פעמים כדמות אפשרות שתוכל להנהיג את המפלגה. שורטן שדחה את ההכרזות מונה כחבר הקבינט וכשר הכלכלה בממשלתה של גילארד וב-2011 מונה לשר העבודה (השר ליחסי עבודה). לאחר התפטרותה של ג'וליה גילארד היה שר החינוך בממשלתו קצרת הימים של קווין ראד.

לאחר הבחירות הפדרליות בשנת 2013, שבהן קווין ראד נכשל בניסיונותיו להיבחר לתפקיד ראש ממשלת אוסטרליה, נערכו הבחירות הפנימיות במפלגה בהן הוא ניצח את אנתוני אלבניז ונבחר ליו"ר מפלגת הלייבור וליושב ראש האופוזיציה. לאורך כהונתו של טוני אבוט כראש ממשלה הוא נוהג לבקר את מדיניותו של האחרון ולא מהסס להתעמת מולו בהצבעות חקיקה בבית הנבחרים.
בבחירות מאי 2019 הפסיד ביל שורטן לסקוט מוריסון מהמפלגה הליברלית של אוסטרליה בניגוד לכל התחזיות והסקרים שניבאו לו ניצחון.

קישורים חיצוניים
----------------

ויקישיתוף מדיה וקבצים בנושא **ביל שורטן** בוויקישיתוף
* אתר האינטרנט הרשמי של ביל שורטן
* ביל שורטן, ברשת החברתית פייסבוק

* ביל שורטן, ברשת החברתית אקס (טוויטר)

* ביל שורטן, ברשת החברתית אינסטגרם
* הדף של ביל שורטן בפייסבוק

הערות שוליים
------------

1. ↑  Bill Shorten elected Labor leader over Anthony Albanese after month-long campaign. 13 October 2013

|  |  |
| --- | --- |
| בקרת זהויות עריכת הנתון בוויקינתונים | 
* GND: 1175997366
* ISNI: 0000 0004 9672 7975
* LCCN: nb2017018568
* NLA: 57366737
* Trove: 1471990
* VIAF: 21146937804913832213
* WorldCat: lccn-nb2017018568

 |
**פרנסיס מקנמרה** (באנגלית: **Francis MacNamara**; בערך 1810 – 28 באוגוסט 1861), המוכר בשם **פרנק המשורר** (באנגלית: **Frank the Poet**), היה נידון שהוגלה לניו סאות' ויילס מכיאסל (אנ'), אירלנד, שכתב שירים מנקודת המבט של נידון. ב-1832, הוא הורשע בגניבה, ונידון ל-7 שנות גלות. לעיתים קרובות, הוא התרחק וקיבל עונש מורחב כמו גם מלקות ועונשים אחרים, ולבסוף נשלח לפורט ארתור, ארץ ואן דימן. הוא קיבל כרטיס חופש ב-1847, וקיבל את חירותו ב-1849, שלאחריו אין מעט תיעוד בחייו. בשיריו חוזר המסר שהוא היה אדם משכיל עם אמונות פוליטיות חזקות.

מכתם אחד מהשירים שכתב מדבר על משפטו שבסופו של דבר הגלה אותו למפרץ בוטאני. שיר נוסף הולחן ונכתב במהלך המסע לאוסטרליה מדבר על המקרה שלו. פרט לשיר אחד ארוך יותר, שיריו הועברו בין הנידונים מפה לאוזן. מספר בלדות ואפיגרמות שכתב שרדו בצרות כתב יד, ונמצאים בספריית מיטשל (אנ') בסידני, לאחר שנכתבו בסוף המאה ה-19. הבלדה הפופולרית *Moreton Bay* או *A Convict's Lament*,‏ מושר לעיתים קרובות בבתי ספר יסודיים באוסטרליה, מייוחסת לפרנק המשורר. יצירתו שפורסמה, *A Convict's Tour to Hell*, נכתבה באוקטובר 1839 בזמן שעבד כרועה צאן בסטרוד (אנ').‏

פרנק המשורר נפטר במודגי (אנ') ב-28 באוגוסט 1861. הידיעה על מותו נכתבה בשלושה עיתונים בניו סאות' ויילס, ב-*Western Post* ב-31 באוגוסט, ב-*Empire* ב-4 בספטמבר וב-*Maitland Mercury* ב-7 בספטמבר.

ב-5 באוגוסט 2012, שידר הרדיו הלאומי של ABC (אנ') את "פרנק המשורר - A Convict's Tour to Hell".

לקריאה נוספת
------------

* Reece, B. ‘Frank the Poet’ in B. Reece (ed), Exiles from Erin (Lond, 1991).

קישורים חיצוניים
----------------

* פרנק המשורר, באתר MusicBrainz (באנגלית)

הערות שוליים
------------

1. ↑  Meredith, J. and R. Whalan, *Frank the Poet* (Melbourne, 1979) discusses the identity of Frank the Poet
2. 1 2  Presenter: Lorena Allam (2012-08-05). "Frank the poet – A Convict's Tour To Hell". *Hindsight*. Australian Broadcasting Corporation. Radio National. .
3. ↑  Jose, Nicholas (general editor) *Macquarie PEN Anthology of Australian Literature* Allen & Unwin, Crows Nest NSW, 2009 p. 83.
4. ↑  music and lyrics (ארכיון)
5. ↑  Reece, R. H. W. MacNamara, Frances (c.1810–1861) *Australian Dictionary of Biography* (אורכב 07.07.2012 ב Archive.today) Eighth edition, accessed 14 Nov 2009
6. ↑  Frank the Poet (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007583285705171
* ADB: macnamara-francis-13073
* GND: 130439509
* LCCN: n80009324
* MusicBrainz: f7fb0799-8e94-4179-8bdb-da02fe9678e9
* Trove: 1293076
* VIAF: 52795184
* WorldCat: lccn-n80009324

 |
**יאן ואנה פוחלסקי** (בפולנית: **Jan and Anna Puchalski**) היו חסידי אומות העולם מפולין שהצילו מספר יהודים בתקופת השואה במסתור, ביניהם היה פליקס זנדמן.

קורות חיים
----------

יאן ואנה פוחלסקי היו שומרים על בתי קיץ בכפר לוסושנה (Łosośna) שליד גרודנו שבבלארוס, אז בתחומי פולין. בין הבתים עליהם שמרו היה ביתה של משפחת פרידוביץ. ערב מלחמת העולם השנייה החל יאן לעבוד במפעל טבק.

### פעילות ההצלה

בתחילת 1943, בתקופה שבה חיסול גטו גרודנו היה בעיצומו, הצליחו מספר יהודים להימלט מהגטו. חלקם הכירו את בני משפחת פוחלסקי מחופשותיהם בבתי הקיץ בכפר לוסושנה ופנו לביתם בבקשת עזרה. חלק ממבקשי העזרה עזבו את ביתה של משפחת פוחלסקי כעבור זמן קצר, אך במשך 17 חודשים הסתירו בני הזוג פוחלסקי את יתר המסתתרים, בהם פליקס זנדמן, וכן מסתתרים נוספים שהגיעו לביתם, וזאת למרות הסיכון שהיה בכך עבורם ועבור חמשת ילדיהם.

היהודים הוסתרו במחבוא מתחת לאדמה. בני משפחת פוחלסקי הצליחו להסוות את המחבוא כך שלא התגלה גם בעת חיפושים שערכו הגרמנים באזור. את פעילותם להצלת היהודים הניעה אדיקותם הדתית-קתולית. הם המשיכו להסתיר את היהודים ולספק את כל צורכיהם עד שחרור האזור בידי הצבא האדום.

לאחר השחרור היגרו הניצולים לארצות הברית ולקנדה ובני משפחת פוחלסקי עברו לאזור שנכלל בתחומי פולין בגבולותיה שאחרי מלחמת העולם השנייה.

העץ שניטע ביד ושם לכבוד חסידי אומות העולם פוחלסקי

הנצחה
-----

ב-1986 הכיר יד ושם ביאן ואנה פוחלסקי בתור חסידי אומות העולם. לאחר שנה הוכרו בתואר זה גם שלוש מבנותיהם, שהיו בגיל העשרה בעת מעשה ההצלה. אברהם פוקסמן, מנהל הליגה נגד השמצה בארצות הברית, העניק תואר כבוד של הליגה לצאצאיהם של בני הזוג פוחלסקי.

זנדמן תיאר בפירוט את פעילות ההצלה בספרו "דרכי מוישיי לוישיי".

קישורים חיצוניים
----------------

* סיפור ההצלה על ידי יאן ואנה פוחלסקי, באתר יד ושם

הערות שוליים
------------

1. ↑  דרכי מווישיי לווישיי – מנעורים בשואה לבגרות של מדע ותעשייה - ביקורת ספרים באתר יד ושם מאת גדעון גרייף
**טדאוש איידוקביץ'** (בפולנית: **Tadeusz Ajdukiewicz**; נכתב גם **טדאוש איידוקייביץ'**; 1852 – 9 בינואר 1916) היה צייר ריאליסטי פולני מראשית המאה העשרים, הידוע בזכות סצינות הקרב, הדיוקנאות, הנופים וציורי הסוסים שלו. הוא התחנך בקרקוב, ונהרג במאבק המזוין לעצמאות פולין במהלך מלחמת העולם הראשונה.

ביוגרפיה
--------

איידוקביץ' נולד בווייליצ'קה. בין השנים 1868–1873 למד בבית הספר לאמנויות היפות בקרקוב אצל ולדיסלב לושקביץ'. מאוחר יותר נסע לווינה ולמינכן במלגה יחד עם וייצ'יך קוסאק ולמד באטלייה של יוזף ברנדט, בין היתר.

בשנת 1877 נסע לפריז ולמזרח הקרוב עם הרוזן ולדיסלב בראניצקי. בשנת 1882 התגורר בווינה, שם עבד למען האצולה. הוא צייר דיוקן של הנסיך מוויילס בשנת 1883 בעת ששהה בלונדון.

איידוקביץ' נסע לקונסטנטינופול בשנת 1884, והתארח אצל הסולטאן עבדול חמיד השני. לאחר מכן עבד בסופיה, בסנקט פטרבורג ובבוקרשט. הוא הצטרף לחטיבה הראשונה של הלגיון הפולני בשנת 1914 שהוקמה על ידי יוזף פילסודסקי, ומת בקרב סביב קרקוב ב־9 בינואר 1916 במהלך מלחמת העולם הראשונה.

בן דודו הראשון היה צייר ההיסטוריה הפולני זיגמונט איידוקביץ' (1861–1917), יליד ויטקוביץ.

יצירה
-----

טדאוש איידוקביץ' ידוע בעיקר בזכות דיוקנאותיו העומדים, כמו "דיוקנה של הלנה מודז'יבסקה", ובציוריו הרבים של סצינות קרב ודיוקנאות של רכיבת אצילים.

הוא הצטיין גם בז'אנר ובציורים המזרחיים שלו. בהזמנת משרד המלחמה הרומני, הוא הפיק גם אלבום המוקדש למדי הצבא האימפריאלי בעת שהותו בבוקרשט.

גלריה
-----

* 
* 
* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **טדאוש איידוקביץ'** בוויקישיתוף
* טדאוש איידוקביץ', באתר "Find a Grave" (באנגלית)

הערות שוליים
------------

1. 1 2  iMNK - Tadeusz Ajdukiewicz, www.imnk.pl

|  |  |
| --- | --- |
| בקרת זהויות עריכת הנתון בוויקינתונים | 
* GND: 143836056
* ISNI: 0000 0003 7120 1179
* RKD: 767
* SNAC: w68p7nz8
* ULAN: 500002077
* VIAF: 250677006
* WorldCat: viaf-250677006

 |
**אנדרו ו. "דרו" האוסטון** (באנגלית: **Drew Houston**; נולד 4 במרץ 1983) הוא יזם אינטרנט אמריקאי ומייסד דרופבוקס, חברה המספקת שירות לגיבוי ואחסון קבצים ברשת. לפי נתוני מגזין פורבס, הונו מוערך ב-1.3 מיליארד דולר.

חייו
----

דרו האוסטון, יליד אקטון, מסצ'וסטס, סיים תואר במדעי המחשב במכון הטכנולוגי של מסצ'וסטס, MIT, והיה חבר אגודת פאי דלתה טתה. במוסד זה פגש את ארש פרדווסי שלימים יהיה מנהל טכנולוגיות ראשי ושותף בחברת דרופבוקס. עוד לפני הקמת הסטארט אפ שפרסם והעשיר אותו, היה מעורב בפיתוח והקמה של מיזמים אחרים דוגמת bit9 ו-hubspot.

שבחים
-----

דרו האוסטון תואר כאחד מהיזמים המוצלחים ביותר בטרם מלאו להם שלושים על ידי Business Week, ודרופבוקס תואר כהשקעה המוצלחת ביותר של חברת Y Combinator's. דרו אף דורג ברשימת 30 היזמים המובילים בקבוצת הגיל שלו על ידי האתר inc.com, ודרופבוקס כונה אחד מבין 20 הסטארטאפים המוצלחים ביותר של עמק הסיליקון.

ביוני 2013, אוניברסיטת MIT הזמינה את דרו לשאת דברים בפתיחת הטקס השנתי. בנאומו, נתן את העצה הבאה לקהל המאזינים: "אומרים שאתה הממוצע של חמשת האנשים איתם אתה מבלה את רוב זמנך. חישבו על זה לרגע אחד: מי יהיה במעגל זה של חמשת מכריך הקרובים? יש לי בשורות טובות: MIT הוא אחד המקומות הטובים ביותר בעולם למלא מעגל זה. אלמלא באתי לכאן, לא הייתי פוגש את אדם, לא הייתי פוגש את השותף המדהים שלי, ארש, ודרופבוקס לא הייתה נוצרת. דבר אחד שלמדתי הוא שלהקיף את עצמך באנשים מעוררי השראה חשוב בדיוק כמו להיות מוכשר או לעבוד קשה. אתם יכולים לתאר לעצמכם מה היה קורה אם מייקל ג'ורדן לא היה ב-NBA?, אם מעגל חמשת החברים שלו היו סתם אנשים מאיטליה? מעגל חבריך דוחף אותך להיות טוב יותר, בדיוק כפי שאדם דחף אותי."

קישורים חיצוניים
----------------

ויקישיתוף מדיה וקבצים בנושא **דרו האוסטון** בוויקישיתוף
* דרו האוסטון, ברשת החברתית פייסבוק
* דרו האוסטון, ברשת החברתית אקס (טוויטר)
* דרו האוסטון, ברשת החברתית אינסטגרם
הרחבה במרכזה של מצודת מנואל
שחזור במצודה של תותחי הנ"מ במלחמת העולם השנייה (2009)
נמל מרסמשט ממצודת מנואל
**מנואל** (במלטית ובאנגלית: **Manoel**) הוא אי קטן בשטח של 0.3 קמ"ר השוכן בנמל מרסמשט בצפון-מזרח מלטה. בדרך כלל מכנים תושבי האזור את האי בכינוי "איל-גזירה" (II-Gżira - "האי"), וכינוי זה היה לשמה של העיר גזירה (Gżira) שבשטחה שוכן האי. אורכו של האי ממזרח למערב הוא כ-1,050 מטרים ורוחבו המרבי מדרום לצפון עומד על כ-450 מטרים. מצפון לאי הוא מופרד מהאי מלטה באמצעות ערוץ סלימה (Sliema Creek) ומדרום לו באמצעות ערוץ לצרטו (Lazzaretto Creek). האי מחובר אל יתר שטחו של האי מלטה באמצעות גשר קטן בקצהו המערבי.

היסטוריה
--------

במקור נקרא האי בשם "אי הבישוף" (איטלקית "l'Isola del Vescovo"; מלטזית "il-Gżira tal-Isqof"). בשנת 1643 הקימו בו האבירים ההוספיטלרים את בית החולים "לצרטו די סאן רוקו" (Lazzaretto di San Rocco) ששימש כמחנה הסגר, במטרה למנוע חדירת מגיפות דבר וכולרה אל מלטה. ספינות שהגיעו מאזורים נגועים נאלצו לעגון משך מספר ימים לאורך חופו הדרומי של האי כדי להסיר חשש לזיהום. שרידי בית החולים שוכנים עדיין בצידו הדרומי של האי. 

ב-1723 הקים הגראנד מאסטר מנואל דה ויליינה (Manoel de Vilhena) מצודה על האי עבור כ-500 לוחמים, והמצודה כמו גם האי, נקראו על שמו. המצודה הוקמה בצידו המזרחי של האי, הצופה לעבר בירת מלטה, ולטה, והקמתה הסתיימה ב-1755. למצודה תבנית של כוכב בעל ארבעה קודקודים ובמרכזה רחבה גדולה, המוקפת בארקדה בת שתי קומות. חלקים מהמבנה ומהחפירים שבו נחצבו בסלע הבסיס של האי. עוד שכנה במצודה קפלה שהוקמה בסגנון אדריכלות הבארוק והייתה מוקדשת לאנטוניוס מפאדובה. 

במלחמת העולם הראשונה וכן בשנת 1936, שוב פעל בית החולים באי כתחנת הסגר. במלחמת העולם השנייה שימשו האי והמצודה את חיל הים המלכותי וסוללת תותחי נ"מ פרסה סביב המצודה. האי ספג הפצצות כבדות של מטוסי הלופטוואפה, המצודה ניזוקה באורח קשה, ובאחת ההפצצות בחודש מרץ 1942 הקפלה נהרסה לחלוטין. לאחר המלחמה שכנה באי מעין שמורת טבע לא רשמית לעופות מים, אשר תוחזקה על ידי מתנדבים מקומיים ומומנה מכספי תרומות.

האי כיום
--------

המצודה מוקפת ברצועת גן משלושת עבריה שאינם פונים אל הנמל. לאורך חופו הדרומי של האי מעגן יאכטות, ובחלקו המערבי מבנים ומגרשי אחסנה לסירות. עוד שוכן באי "מועדון היאכטות המלכותי של מלטה" (Royal Malta Yacht Club). בסוף שנת 2006 החל שיפוצה של המצודה והוא אמור להסתיים בשנת 2010. קיימות תוכניות שנויות במחלוקת להקמת בתי מגורים בשטחו של האי וכן מתחם למסחר ולתיירות.

קישורים חיצוניים
----------------

ויקישיתוף מדיה וקבצים בנושא **מנואל (אי)** בוויקישיתוף
* אודות המצודה
* תמונות מהאי

ולטה מהאי מנואל

הערות שוליים
------------

1. ↑  About RMYC : About Fort Manoel
בקבלת החלטות, **סטיספיקציה** (באנגלית: **Satisficing**) או **מודל השבעת הרצון** הוא מונח שטבע הרברט סיימון, לתיאור מצב בו פרט או גוף כלשהם מסתפקים במינימום הנדרש של ראיות לצורך קבלת החלטה כלשהי, במקום לאסוף מקסימום ראיות בנושא.

סיימון טען כי לעיתים גופים עסקיים או בני אדם פרטיים טועים לחשוב כי הם מבצעים תהליך קבלת החלטות רציונלי (כלומר מקסום תועלות או רווחים אל מול מינימום עלויות) כאשר למעשה הם "מסתפקים" באוסף מוגבל של ראיות אשר אינו יכול להביאם להבנה מספיקה של המצב. 

סיימון טען כי על מנת להגיע להחלטה רציונלית אמיתית, כזו אשר מתאימה אמצעים למטרות מוגדרות באופן **אופטימלי**, יש לאסוף את כל הראיות הנדרשות לכך. גם בתהליך איסוף הראיות יש לבצע תהליך של מקסום, כלומר לבחון באיזו נקודת זמן איסוף ראיות נוספות יביא תועלת פחותה לעומת העלות של אותו איסוף, ולהפסיק את איסוף הראיות בנקודה זו. אולם, קבע סיימון, נקודת עצירה זו היא לעולם איננה אופטימלית בעצמה, שכן על מנת לדעת איזו נקודה היא הנקודה האופטימלית יש צורך בסט נוסף של ראיות אודות פעולת האיסוף עצמה, כלומר סט ראיות מסדר שני. על מנת להשיג את סט זה יש צורך בפעולת איסוף עצמאית וחוזר חלילה ברגרסיה אינסופית. כלומר, לעולם אין אנו מבצעים אופטימיזציה כשאנו מקבלים החלטה אלא רק סטיספיקציה, כלומר הסתמכות על אינטואיציה או "תחושת בטן", לגבי ההחלטה עצמה.

ראו גם
------

* קבלת החלטות
* רציונליות מוגבלת

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סטיספיקציה** |
**נארול** (בפולנית: **Narol**; ביידיש: **נראל**) היא עיירה במחוז לובאצ'וב שבפרובינציית פודקרפצקיה בפולין, בה התקיימה עד השואה קהילה יהודית גדולה.

תולדות היישוב
-------------

נארול נוסדה בסוף המאה ה-16 כיישוב פרטי בבעלות אצולה, ובשנות ה-90 של אותה מאה הוענקו לה זכויות עיר, ונקבעו בה ימי שוק וירידים. באמצע המאה ה-17 הוחרבה העיירה בידי גייסותיו של חמלניצקי, ונטבחו בה אלפי תושבים, ובהם יהודים רבים. בשנת 1672 הביס המצביא הפולני יאן סובייסקי את הטטרים שפלשו לאזור העיירה.

בשנות ה-20 של המאה ה-19 הוקם בעיירה ארמון מפואר, ובתקופה זו נודעה העיירה בייצור רעפים. בחלוקת פולין בסוף המאה ה-18 נכללה העיירה בתחום גליציה האוסטרית. הארמון שבעיירה נשרף בידי האוסטרים בשנת 1863, במהלך דיכוי מרד ינואר.

יהודי נארול
-----------

התיעוד הראשון לישיבת יהודים בעיירה הוא משנת 1613, אולם במהלך פרעות ת"ח ות"ט באה כליה על הקהילה היהודית בעיירה, לאחר שכ-10,000 היהודים שישבו בה, רובם הגדול פליטים, נטבחו בידי הקוזקים, תוך שריפת חלקם בבית הכנסת המקומי.

במהלך המאה ה-18 שוקמה במעט הקהילה היהודית בעיירה, וצביונה עד ראשית המאה ה-20 היה חסידי.

את החסידות בעיירה הקים רבי יעקב ריינמן מנארול (נפטר בד' תמוז ה'תקע"ד, 22 ביוני 1814) היה רב גליציאני מבני הדור הרביעי של תנועת החסידות. רבן של רדיחוב, קוזובה, הולושיץ, ונארול. תלמידם של רבי שלמה מלוצק והחוזה מלובלין. בנו רבי אברהם כיהן אחריו בנארול.

בשנת 1904 הופצה עלילת דם נגד יהודי העיירה, ובשנת 1907 נרצחה משפחה יהודית בסביבת העיירה. באפריל 1918 נערך פוגרום ביהודי העיירה בידי איכרי הסביבה. בין מלחמות העולם נמנו בעיירה 734 יהודים, מתוך 1,817 תושבים, והתקיימה בה פעילות ציונית.

ב-9 בספטמבר 1939 נכבשה העיירה בידי הגרמנים, ואלו החלו בביצוע מעשי שוד ורצח אקראיים בקרב יהודיה. בהמשך, הוטל על יהודי העיירה סכום כופר גבוה, והם נצטוו לבצע עבודות כפייה. עד סוף חודש ספטמבר גורשו כל יהודי העיירה לעבר תחום הכיבוש הסובייטי הסמוך, ורובם הגיעו לראווה רוסקה. משם הוגלו חלק מהיהודים לעומק ברית המועצות, וכך ניצלו כ-100 מהם.

### אישים ותנועות

* חסידות נארול והרב חיים מאיר יחיאל שפירא (ריינמאן)
* הרב משה ירמיה הכהן מכונה נארול על שם רבנותו בעיר עד גזירות ת"ח ות"ט באחרית ימיו, אז נמלט לעיר מץ בצרפת ומונה לאב בית דין.

קישורים חיצוניים
----------------

ויקישיתוף מדיה וקבצים בנושא **נארול** בוויקישיתוף
* 

* אתר האינטרנט הרשמי של נארול
* נארול באתר מרכז מורשת יהדות פולין
* "נארול", באתר השטעטל הווירטואלי
* נראל (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007590341305171
* GND: 4614839-5
* VIAF: 243866325
* WorldCat (עם VIAF): 243866325

 |
פירוש נוסף ערך זה עוסק במתקן להגנה מפני שריפות באולמות תיאטרון. אם התכוונתם לביטוי שטבע וינסטון צ'רצ'יל, ראו מסך הברזל.
**מסך ברזל** הוא מתקן לשמירה מפני שריפות באולמות כמו תיאטראות. המסך מפריד בין הבמה לבין אולם הצופים, ומאפשר בריחה בטוחה של הקהל במקרה של שרפה על הבמה.

במאה ה-19 התרבו בתיאטראות מקרי שרפה בגלל שימוש בתאורת גז. אמצעי הבטיחות שהיו נהוגים לא היו מספיקים -
בשנת 1811 נשרפו 72 בני-אדם בריצ'מונד בארצות הברית בתיאטרון, בשנת 1845 נשרפו בסין 1670 בני-אדם בשרפה אחת בתיאטרון ובשנת 1876 נשרפו בניו יורק 278 בני-אדם בתיאטרון.

בשרפה הגדולה בתיאטרון בווינה בשנת 1881 נשרפו לפי המספרים הרשמיים 384 בני-אדם, אך המספר האמיתי כנראה היה גבוה יותר. באותו ערב היו אמורים לשחק את "סיפורי הופמן" של ז'אק אופנבך. עוד לפני תחילת ההצגה התפוצצה תאורת הגז. חלון פתוח העביר את השרפה במהירות לכל חלקי האולם.

מאז, מסך הברזל הוא חובה בארצות מסוימות. אך גם במאה העשרים ובמאה העשרים ואחת היו שריפות רבות בתיאטרון - בשנת 1997 נשרפו בדלהי 59 בני-אדם, ובשנת 2005 במצרים 46 בני-אדם.

התקנת מסך הברזל דרשה אדריכלות חדשה לגמרי בתיאטרון. גובה הבמה היה צריך להיות עכשיו כפליים מגובה פתח הבמה, כדי שאפשר יהיה להציב את המסך מעל הבמה. בניה זו פתחה אפשרויות חדשות רבות לתפאורה, כי הדבר איפשר לתלות תפאורות על צוגים (מערכת תלייה לציוד במה), מה שלא היה מוכר לפני כן.

וינסטון צ'רצ'יל החל להשתמש בביטוי "מסך הברזל" בשביל לכנות את ההפרדה בין מערב אירופה לבין מזרח אירופה במלחמה הקרה.

ראו גם
------

* מסך (תיאטרון)

קישורים חיצוניים
----------------

ויקישיתוף מדיה וקבצים בנושא **מסך ברזל** בוויקישיתוף
* על השרפה בתיאטרון במצרים בשנת 2005
* רשימת שריפות קטלניות, בוויקיפדיה האנגלית
**ספר הכרית** (רומאג'י: Makura no Sōshi, קאנג'י: 枕草子) הוא ספר מחשבות והרהורים יפני, שנכתב על ידי סיי שונאגון בזמן היותה אשת-חצר של הקיסרית סדאקו, במהלך תקופת הייאן ביפן. הספר הושלם בשנת 1002.

בספר מתארת הסופרת רשימות למיניהן, מחשבות אישיות, אירועים מעניינים בחצר, שירה וגם דעות על אנשים בני זמנה. למרות היותה עבודה אישית, כישורי הכתיבה וכישוריה הפואטיים של המחברת הופכים עבודה זו לעבודה אומנותית מעניינת, והיא מוערכת כמסמך היסטורי חשוב. חלק מהספר נחשף בפני חצר הקיסרות במהלך ימי חייה של שונאגון. הספר תורגם לאנגלית על ידי איבן מוריס.

ישנו סרט הנושא שם זה של הבמאי פיטר גרינוויי, המתרחש בהונג קונג המודרנית, אך מתייחס לספר.

ראו גם
------

* סיפור גנג'י

קישורים חיצוניים
----------------

ויקישיתוף מדיה וקבצים בנושא **ספר הכרית** בוויקישיתוף
* ספר הכרית, באתר אנציקלופדיה בריטניקה (באנגלית)
* ספר הכרית, באתר אנציקלופדיית ההיסטוריה העולמית (באנגלית)

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007415618205171
* GND: 4289963-1
* LCCN: n88135009
* NDL: 00647089
* NLA: 36148988
* VIAF: 292910345
* WorldCat (עם VIAF): 292910345

 |
השוואה בין ראשתן גדול-ראש לבין אדם ממוצע
**ג'יימס בארטלי** (באנגלית: **James Bartley**) הייתה דמות מרכזית באגדה אורבנית אשר הופצה בסוף המאה ה-19 (השנה המדויקת היא 1891) ובתחילה המאה ה-20, בתור אדם אשר נבלע על ידי לווייתן מסוג ראשתן גדול-ראש בזמן ציד לווייתנים.

על פי האגדה, סירתו של בארטלי התהפכה בעקבות התקפתו של הלוויתן, והוא נחת הישר לתוך פיו. בארטלי שרד את הנפילה ואת תהליך הבליעה, ומאוחר יותר אף הוצא מתוך הקיבה על ידי עמיתיו שהפשיטו את עור הלוויתן. דווח כי עורו של בארטלי נאכל על ידי מיצי הקיבה. הוא חזר לעבודתו בתוך שלושה שבועות.

הסיפור המקורי (בו בארטלי נבלע על ידי לוויתן מצוי) שנוי במחלוקת בעקבות העובדה שגרונו של לוויתן אינו גדול מספיק כדי לבלוע אדם בשלמותו. הלוויתן היחיד שמסוגל לעשות זאת הוא ראשתן גדול-ראש. כמו כן יש ספק רב אם היה לבארטלי מספיק חמצן לנשום מכיוון שפיו של הלוויתן נמצא מתחת למים רוב הזמן והוא אינו מחובר למערכת הנשימה.

הספינה שמוזכרת בדרך כלל בסיפור היא ספינה ממשית העונה לשם "כוכב המזרח" (The Star of the East) ובעוד הספינה אכן קיימת, לא קיים שום תיעוד על אדם בשם ג'יימס בארטלי מפליג על סיפונה, זאת ועוד, היא כלל לא הייתה ספינת לווייתנים.

המקרה נזכר בספרו של ג'וליאן בארנס, "תולדות העולם בעשרה וחצי פרקים", שם הושווה למקרה יונה במעי הדג ותואר כהתפתחות של הנרטיב בהיסטוריה האנושית.

ראו גם
------

* יונה הנביא

קישורים חיצוניים
----------------

* הסיפור המלא על בארטלי (באנגלית)

הערות שוליים
------------

1. ↑  "תולדות העולם ב1/2 10 פרקים", הוצאת זמורה-ביתן, פרק 7 חלק ב'.

עמודים 147-148.
**יאבורניק פולסקי** (בפולנית: **Jawornik Polski**; ביידיש: **יאווארניק**) הוא כפר במחוז פשבורסק שבפרובינציית פודקרפצקיה בפולין, כ-26 ק"מ דרומית מערבית לפשבורסק, בו התקיימה עד השואה קהילה יהודית קטנה.

תולדות היישוב
-------------

היישוב נזכר לראשונה במאה ה-15. במשך השנים שימש היישוב כמרכז מסחרי לכפרי סביבתו, ונערכו בו ימי שוק. בחלוקת פולין בסוף המאה ה-18 נכלל היישוב בתחום גליציה האוסטרית.

יהודי יאבורניק פולסקי
---------------------

בסוף המאה ה-19 נמנו בכפר כ-100 יהודים, מתוך 564 תושבים. במשך מספר שנים ישב בכפר האדמו"ר צבי אלימלך שפירא, נכדו של צבי אלימלך מדינוב. בין מלחמות העולם נמנו ביישוב 155 יהודים, מתוך 991 תושבים, והתקיימה בו פעילות ציונית.

עם כיבוש היישוב בידי הגרמנים בתחילת בספטמבר 1939, רצחו אלו 8 מיהודיו, והתעללו ברב הקהילה ובבניו מול הקהל הפולני ביישוב. בהמשך מונה בכפר יודנרט, שנצטווה להעביר לגרמנים תשלומי כופר, ויהודי היישוב רוכזו בגטו שהוקם במקום, בו סבלו מרעב. באמצע שנת 1941 הועברו לגטו שביישוב יהודים נוספים מכפרי הסביבה, ואלו רוכזו במקום בצפיפות גדולה. מעת לעת נחטפו גברים יהודים מהגטו, ונשלחו למחנות עבודה.

בסמוך לחג השבועות תש"ב רוכזו יהודי היישוב, וגורשו בעגלות לגטו ז'שוב. בימים אלו אספו הגרמנים את היהודים שנותרו בכפרי הסביבה של היישוב, ורצחו אותם בבור ירי ביער סמוך לכפר סלוצ'ינה, תוך קבורת חלקם בחיים. יהודי היישוב המעטים שהצליחו להימלט מהאקציה ליערות הסביבה, נתפסו ברובם בידי הגרמנים, וחלקם נרצחו בידי פולנים לאומנים אף לאחר שחרור האזור.

קישורים חיצוניים
----------------

ויקישיתוף מדיה וקבצים בנושא **יאבורניק פולסקי** בוויקישיתוף
* יאבורניק פולסקי באתר מרכז מורשת יהדות פולין
* "יאבורניק פולסקי", באתר השטעטל הווירטואלי
* "יאבורניק פולסקי", באתר JewishGen (באנגלית)
* יולנטה קריימר, יאבורניק פולסקי, **אנציקלופדיה של המחנות והגטאות** (כרך II, חלק A, עמ' 515–517), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
מפה של אזור צפון לונדון מתוך רובעי לונדון על פי ההגדרה המרחיבה ביותר של המונח.
**צפון לונדון** (באנגלית: **North London**) הוא אזור גאוגרפי בצפון העיר לונדון בירת הממלכה המאוחדת. ההגדרה משמשת לצרכים שונים בנושאים מוניציפליים כגון חינוך, בריאות ותחבורה.

הגדרת האזור
-----------

ישנן מספר הגדרות לאזור, כאשר המרחיבה שבין ההגדרות מגדירה את צפון לונדון כאזור של לונדון רבתי הנמצא צפונית לנהר התמזה. על פי הגדרה זו כולל האזור את המרכז ההיסטורי של העיר: הסיטי של לונדון, אזור האיסט אנד ואזור הווסט אנד (אזורים הנחשבים לרוב לחלק ממרכז לונדון), וכן את הרבעים הבאים: ברנט, בארקינג ודאגנהאם, בארנט, קמדן, אילינג, אנפילד, האקני, האמרסמית' ופולהאם, הארינגיי, הארו, הברינג, הילינגדון, האונסלו, איזלינגטון, קנזינגטון וצ'לסי, ניוהאם, רדברידג', טאוור האמלטס,  וולת'אם פורסט והסיטי של וסטמינסטר.

בשנת 1965 נקבע לצורכי סטטיסטיקה כי הרבעים קמדן, האקני, האמרסמית' ופולהאם, איזלינגטון, קנזינגטון וצ'לסי, טאוור האמלטס ווסטמינסטר מהווים חלק מלונדון הפנימית ואילו הרבעים בארקינג ודאגנהאם, בארנט, ברנט, אילינג, אנפילד, הארינגיי, הארו, האברינג, הילינגדון, האונסלו, ניוהאם, רדברידג' וווטהאם פורסט מהווים חלק מלונדון החיצונית לצורכי ארגון הממשל העירוני בעיר לונדון.

שימוש מקובל
-----------

בקרב הציבור מקובל לכנות בשם "צפון לונדון" את הרבעים הנמצאים צפונית ל"מרכז לונדון". שימוש זה אינו שימוש רשמי, והוא כולל את הרבעים:

| רובע | אזור קוד דואר | כיוון מצ'רינג קרוס | אזור משנה של לונדון | אזורי בחירה לאספת לונדון |
| --- | --- | --- | --- | --- |
|  | בארנט | EN, HA, N, NW | צפון מערב | צפון | בארנט וקמדן |
|  | ברנט | HA, NW, W | צפון מערב | מערב | ברנט והארו |
|  | קמדן | EC, WC, N, NW | צפון | מרכז | בארנט וקמדן |
|  | אנפילד | EN, N | צפון - צפון מזרח | צפון | אנפילד והארינגיי |
|  | האקני | E, EC, N | צפון מזרח | מזרח | צפון מזרח |
|  | הארינגיי | N | צפון - צפון מזרח | צפון | אנפילד והארינגיי |
|  | הארו | HA | צפון מערב | מערב | ברנט והארו |
|  | איזלינגטון | EC, WC, N | צפון | מרכז | צפון מזרח |
|  | וולת'האם פורסט | E, IG | צפון מזרח | צפון | צפון מזרח |

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **צפון לונדון** |
| ויקישיתוף תמונות ומדיה בוויקישיתוף: **צפון לונדון** |

הערות שוליים
------------

1. ↑  אתר המחלקה לסטטיסטיקה של הממלכה המאוחדת
2. ↑  חוק הממשל בלונדון 1963
**Ich habe genug** (בעברית: **די לי**) רי"ב 82, היא קנטטה לבס שהולחנה על ידי יוהאן סבסטיאן באך והיא מהקנטטות הנודעות שלו. החלק השלישי של הקנטטה כלול בקובץ המחברת של אנה מגדלנה באך.

באך הלחין את הקנטטה ב-1727 בהיותו בלייפציג, לכבוד חג הקנדלמאס, והיא בוצעה לראשונה ב-2 בפברואר באותה שנה. ב-1731 בוצעה גם גרסה של הקנטטה לסופרן הממוספרת כרי"ב 82a.
הטקסטים הנקראים בחג כוללים את תחילת פרק ג' בספר מלאכי ואת סיפור הבאת ישו למקדש, כמתואר בבשורה על-פי לוקאס. בסיפור זה מתואר צדיק בשם שמעון שלקח את ישו על זרועותיו ובברכו את אלוהים אמר "עתה תפטר את-עבדך כדברך אדני בשלום; כי-ראו עיני את-ישועתך; אשר הכינות לפני כל-העמים; אור להאיר עיני הגוים ותפארת ישראל עמך". על דברים אלו מבוססת הלברית של הקנטטה. הדברים משמשים גם בסיס לקנטטות רי"ב 83 ורי"ב 125, אך בקנטטה זו מורחב הטקסט ביצירה אנונימית נוספת שעוסקת בכמיהה לעזוב את תלאות החיים ולהתאחד עם ישו.

קנטטות נוספות שכתב באך למועד זה בשנים אחרות הן: רי"ב 161, רי"ב 157 ורי"ב 158.

דף התווים של הקנטטה ששימש את באך בעת ביצועה מראה שהוא ביצע אותה לאחר הבכורה ב-1727, עוד כמה פעמים: עם התאמה לסופרן, בה גם הוחלף האבוב בחליל ב-1731; גרסה נוספת לסופרן ב-1735; ופעם נוספת לבס ב-1745, בה הוחלף האבוב באבוב ציד. עיסוק חוזר זה של באך בקנטטה וכן הכללתה במחברת של אנה מגדלנה באך מעיד על החשיבות הרבה שהוא ייחס ליצירה.
כמו כן, הנושא הפותח את האריה בתחילת הקנטטה ומנוגן על ידי האבוב, מופיע ביצירות נוספות של באך, בהן האריה *Erbarme dich* מתוך מתאוס פסיון והאריה *?Wann kommst du, mein Heil* מתוך רי"ב 140 (עם פיתוחים נוספים).

מבנה והרכב מבצע
---------------

הקנטטה נכתבה עבור זמר בס אחד ואבוב, שני כינורות, ויולה ובאסו קונטינואו.
היא מורכבת מחמישה חלקים:

1. אריה: *Ich habe genug* (די לי)
2. רצ'יטטיב: *Ich habe genug* (די לי)
3. אריה: *Schlummert ein, ihr matten Augen* (הירדמנה, עיניים לאות)
4. רצ'יטטיב: *!Mein Gott! wenn kömmt das schöne: Nun* (אלי, מתי תבוא שעתי היפה!)
5. אריה: *Ich freue mich auf meinen Tod* (שמח אני לקראת מותי)

הקלטות
------

זוהי אחת הקנטטות המוקלטות והמבוצעות ביותר של באך. באתר קנטטות באך נמנות למעלה מ-100 הקלטות במאה השנים האחרונות.
מבין הביצועים הידועים של היצירה ניתן להזכיר את שלוש ההקלטות של דיטריך פישר-דיסקאו ואת ההקלטה מ-1966 בה מנצח יהודי מנוחין עם סולנית המצו-סופרן ג'נט בייקר.

קישורים חיצוניים
----------------

ויקישיתוף מדיה וקבצים בנושא **Ich habe genug, רי"ב 82** בוויקישיתוף
* מידע על היצירה "Ich habe genug, רי"ב 82" באתר מיוזיק בריינז
* מידע על הקומפוזיציה "Ich habe genug, רי"ב 82" באתר AllMusic
* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

הערות שוליים
------------

1. ↑  ספר מלאכי, פרק ג', פסוקים א'–ד'
2. ↑  לוקס ב, 22-32
3. ↑  על קנטטות באך, עמוד 7 מאת כריסטוף וולף
4. 1 2  מידע על רי"ב 82
5. ↑  הקישור הראשון בפסקת "קישורים חיצוניים", בפסקה Contents

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007599740105171
* BnF: cb13909933r (data)
* GND: 300007736
* LCCN: n84072767
* MusicBrainz work: c6c039f1-5f7c-4506-b2bc-61a2c037291d
* VIAF: 178190556
* WorldCat (עם VIAF): 178190556

 |
**פרייד'פליק** (באיסלנדית: **Breiðablik**; בהגייה המקובלת: **בריידבליק**) הוא מועדון כדורגל מהעיר קואופווגיר שבאיסלנד, המשחק בליגת העל האיסלנדית.

היסטוריה
--------

לאחר שנוסד ב-12 בפברואר 1950, המשחק התחרותי הראשון של פרייד'פליק נערך ב-12 ביוני 1957. לאחר מספר שנים בליגות הנמוכות, ב-1971 העפילה קבוצת הכדורגל הבוגרת לראשונה לליגת העל. בשנים 1971–2005 נעה הקבוצה בין הליגה הבכירה לליגת המשנה, ומאז עונת 2006 משחקת ברציפות בליגת העל. בשנת 2009 זכתה הקבוצה לראשונה בגביע האיסלנדי, ובעונת 2010 זכתה באליפות ראשונה בתולדותיה. הקבוצה סיימה כסגנית האלופה בעונות 2012, 2015, 2018 ו-2021, ובעונת 2022 זכתה שוב באליפות. 

בפעמיים הראשונות בהן התמודדה הקבוצה במפעלים האירופיים היא לא זכתה להצלחה, אך בעונת 2013/2014 בליגה האירופית הצליחה לראשונה לעבור שלב, כאשר עברה את סנטה קולומה ושטורם גראץ בשני סיבובי המוקדמות הראשונים, והודחה בפנדלים בסיבוב השלישי בידי אקטובה. בשנים העוקבות הודחה הקבוצה מספר פעמים בסיבוב הראשון, אך בעונת 2021/2022 ובעונת 2022/2023 בקונפרנס ליג הצליחה שוב להגיע לסיבוב השלישי במפעל אירופי, בו הודחה על ידי אברדין ואיסטנבול בשאקשהיר, בהתאמה. בעונת 2023/2024 עברה הקבוצה את שמרוק רוברס בשלב המוקדמות הראשון של ליגת האלופות, אך הודחה על ידי פ.צ. קופנהגן ונשרה לליגה האירופית. במוקדמות הליגה האירופית הודחה על ידי זרינסקי מוסטאר ונשרה לקונפרס ליג, שם עברה את סטרוגה בשלב הפלייאוף והעפילה לשלב הבתים. בכך הפכה לקבוצה האיסלנדית הראשונה שמעפילה לשלב בתים של מפעל אירופי.

תארים
-----

* **אליפות איסלנד** (2): 2010, 2022.
	+ **סגנות** (4): 2012, 2015, 2018, 2021.
* **הגביע האיסלנדי** (1): 2009.
* **הסופר קאפ האיסלנדי** (1): 2023.

קישורים חיצוניים
----------------

* 

* אתר האינטרנט הרשמי של פרייד'פליק
* פרייד'פליק, ברשת החברתית אקס (טוויטר)

* פרופיל, באתר אופ"א

* פרופיל, באתר Transfermarkt

* פרופיל, באתר Soccerway

| **הקונפרנס ליג 2023/24** |
| --- |
| **בית א'** | **בית ב'** | **בית ג'** | **בית ד'** | **בית ה'** | **בית ו'** | **בית ז'** | **בית ח'** |
| צרפתצרפת ליל | בלגיהבלגיה גנט | קרואטיהקרואטיה דינמו זאגרב | בלגיהבלגיה קלאב ברוז' | הולנדהולנד א.ז. אלקמאר | הונגריההונגריה פרנצווארוש | גרמניהגרמניה איינטרכט פרנקפורט | טורקיהטורקיה פנרבחצ'ה |
| סלובקיהסלובקיה סלובן ברטיסלאבה | ישראלישראל מכבי תל אביב | צ'כיהצ'כיה ויקטוריה פלזן | נורווגיהנורווגיה בודה/גלימט | אנגליהאנגליה אסטון וילה | איטליהאיטליה פיורנטינה | יווןיוון פאוק סלוניקי | בולגריהבולגריה לודוגורץ |
| סלובניהסלובניה אולימפיה ליובליאנה | אוקראינהאוקראינה זוריה לוהנסק | קזחסטןקזחסטן אסטנה | טורקיהטורקיה בשיקטש | פוליןפולין לגיה ורשה | בלגיהבלגיה גנק | פינלנדפינלנד ה.י.ק. הלסינקי | סלובקיהסלובקיה ספרטק טרנבה |
| איי פארואיי פארו קלאקסוויק | איסלנדאיסלנד פרייד'פליק | קוסובוקוסובו בלקני | שווייץשווייץ לוגאנו | בוסניה והרצגובינהבוסניה והרצגובינה זרינסקי מוסטאר | סרביהסרביה צ'וקאריצ'קי | סקוטלנדסקוטלנד אברדין | דנמרקדנמרק נורשלן |
**טריג'יקון** היא חברה אמריקאית המייצרת כוונות אופטיות לכלי נשק.

חברת טריג'יקון מתמחה בכוונות זרחניות המבוססות על האיזוטופ טריטיום וסיבים אופטיים.

בין המוצרים שלהם ניתן למצוא כוונות מגדילות (Trijicon ACOG), כוונות השלכה (Trijicon Reflex) וכוונות ברזל זרחניות לאקדחים.

טריג'יקון ACOG
--------------

רובה סער M4 עליו מותקנת כוונת מסוג טריג'יקון ACOG
כוונת הטריג'יקון ACOG (ראשי תיבות של Advanced Combat Optical Gunsight) היא כוונת יום, מגדילה פי 4, שוקלת 0.5 ק"ג, מתחברת לנשק באמצעות מתאם A.R.M.S וקיימת בצה"ל בשלוש גרסאות - "צלב", "חץ" ו"רד פוינט".

* "צלב" - צלב על המטרה.
* "חץ" - חץ זוהר במרכז המטרה. יש לכוון את קודקודו של החץ אל המטרה.
* "רד פוינט" - טבעת זוהרת סביב המטרה וצלב מצידי הטבעת. סיב אופטי קולט אור מהשמש ומרכז אותו בטבעת.

לשלוש הגרסאות של הטריג'יקון (הכינוי הצה"לי - טריג') יש לו"ש (לוח שנתות) על העינית, בלו"ש משתמשים כדי לאמוד מרחקים ולחשב את תיקון הסטייה הנדרש, וכדי לייצב את הכוונת כך שהרובה יהיה מקביל לקרקע.

לכוונות הטריג'יקון מכסה־"כוורת" שנקרא "KillFlash" ומטרתו למנוע מהכוונת לנצנץ כשפוגע בה אור.

הצינורות שבכוורת מקטינים את הזווית שבה האור פוגע בעדשה, אך לא פוגעים בשדה הראייה של הכוונת.

טריג'יקון רפלקס
---------------

כוונת הטריג'יקון רפלקס היא כוונת השלכה, איננה משתמשת בסוללות (בשונה מכוונת השלכה אחרות כדוגמת אלביט פלקון או כוונת MARS), מתחברת לנשק באמצעות מתאם A.R.M.S ונמצאת בעיקר ביחידות מובחרות בצה"ל.

הטבעה
-----

בינואר 2010 פורסם ברשת ABC בארצות הברית כי על כל סוג של כוונת של החברה מוטבע קוד זהה שעד לאותו רגע לא הסכימה חברת טריג'יקון לגלות את משמעותו. על פי תחקיר הרשת מדובר בהפניה לפסוקים מהברית החדשה, בצבא ארצות הברית חששו שזו הייתה עבירה על חוק האוסר עידוד להמרת דת בתוככי הצבא ודרשו מחברת טריג'יקון להסיר את ההפניה. בתחקיר צוין שחיילי ארצות הברית מכנים את הכוונות "הנשק של ישו". בצה"ל הודיעו כי "אין בעיה הלכתית עם הסימון אך אם ישנה בעיה רגשית למאן דהוא, נכון וראוי למוחקו, כפי שהחברה פרסמה השבוע והבטיחה להעמיד אמצעים לתיקון זה, צה"ל לא היה מודע לנושא בעת רכישת הכוונות".

קישורים חיצוניים
----------------

ויקישיתוף מדיה וקבצים בנושא **טריג'יקון** בוויקישיתוף
* 

* אתר האינטרנט הרשמי של טריג'יקון (באנגלית)
* טריג'יקון, ברשת החברתית אקס (טוויטר)

* טריג'יקון, ברשת החברתית אינסטגרם

* טריג'יקון, סרטונים בערוץ היוטיוב
* Trijicon
* Trijicon ACOG
* Trijicon Reflex

הערות שוליים
------------

1. ↑  U.S. Military Weapons Inscribed With Secret 'Jesus' Bible Codes - ABC News
2. ↑  סוף לפרשת "כוונות הברית החדשה", באתר ערוץ 7, 31 בינואר 2010
**תסמונת קלמן** (**Kallmann syndrome**) היא תסמונת גנטית, המאופיינת בהיעדר התבגרות מינית ותתרנות.

אצל הלוקים בתסמונת קלמן קיים חוסר מולד של הורמון שחרור גונדוטרופין (GnRH) מההיפותלמוס. הורמון ה- GnRH אחראי על שחרור הורמון מחלמן (LH) והורמון מגרה זקיק (FSH) מבלוטת יותרת המוח המפעילים את הורמוני המין בשחלות ובאשכים. לפיכך, אצל הלוקים בתסמונת זאת לא מופרשים הורמוני הטסטוסטרון האנדרוגן אצל גברים, והאסטרוגן אצל נשים.

הלוקים בתסמונת קלמן מאופיינים בעיכובים משמעותיים או בהיעדר מוחלט של התבגרות מינית. היעדר פוריות, היעדר שיער גוף. אצל גברים - אשכים ואיבר מין קטנים מאוד, אימפוטנציה, היעדר כוח שרירים, שומן בחזה ובירכיים וצמיחת שדיים. אצל נשים - הפרעות מחזור או היעדר מחזור, מסקוליניזציה, אי התפתחות שדיים.

מאפיינים אפשריים נוספים: קומה גבוהה יחסית, אפשרות לעיוורון צבעים ולחרשות, חיך שסוע, אפילפסיה, קשת עמוקה בכף הרגל (pes cavus), הליכה לא יציבה וניסטגמוס, חסר מולד של התפתחות הכליה.

שכיחות התסמונת היא 1:10,000 בקרב גברים ו- 1:40,000 בקרב נשים. אף כי ישנו מתאם בין חומרת התתרנות לחומרת החסר ב-GnRH, גם במקרים של בתתרנות מלאה (כגון בצורת KAL1 הקלאסית) ניתן למצוא חסר חלקי בלבד של GnRH.

לתסמונת קלמן קיים טיפול שהוכח מחקרית כיעיל, על ידי מתן הורמוני המין באופן מלאכותי.

התסמונת תוארה כבר בשנת 1856 בנתיחה לאחר המוות של גבר בין 40 עם מיקרופניס, אשכים טמירים והיעדר פקעת הרחה (Olfactory Bulb) במוח. בשנת 1944, ד"ר פרנץ יוסף קלמן תיאר את התסמונת בהקשר תורשתי והיא קרויה על שמו.

גנטיקה
------

הגן הראשון שפגם בו תואר בתור גורם לתסמונת קלמן הוא *A NOSM1, (בעבר* נקרא *KAL1*) שנמצא בתאחיזה לכרומוזום-X. כיום ידוע כי רק ל-30% מהלוקים בתסמונת נמצא פגם בגן זה. שינויים במספר גנים במקביל יכול להסביר את ההטרוגניות הגנטית והקלינית של התבטאות התסמונת גם בקרב בני אותה משפחה.

ראו גם
------

* גיל ההתבגרות
* תסמונת קליינפלטר

קישורים חיצוניים
----------------

ויקישיתוף מדיה וקבצים בנושא **תסמונת קלמן** בוויקישיתוף
* "גבר, 33, מחפש התבגרות מינית". כתבה שפורסמה ב-BBC (באנגלית)

הערות שוליים
------------

1. ↑  Kallmann Franz J. Barrera S. Eugene. Predisposition and Resistance to Schizophrenia, **The Journal of Nervous and Mental Disease** 99, 1944-01, עמ' 97 doi: 10.1097/00005053-194401000-00042

|  |  |
| --- | --- |
| בקרת זהויות עריכת הנתון בוויקינתונים | 
* GND: 7705428-3

 |
**מוזיקת ליווי** (באנגלית: **Incidental music**) היא מוזיקה המלווה מחזה, תוכנית טלוויזיה, תוכנית רדיו, משחק וידאו, או כל אירוע שמרכז העניין בו אינו המוזיקה. המושג בדרך כלל לא מתייחס למוזיקה המלווה סרטים, הנקראת פסקול.

מוזיקת ליווי משמשת להוספת אווירה לאירועים המתרחשים בעלילה. לדוגמה, מוזיקת ליווי יכולה לבוא ברגעים דרמטיים בעלילה, להוסיף נופך, או להצביע על סכנה מתקרבת, או שהיא יכולה לבוא בין או בסוף המערכות במחזה. 

ידוע שכבר בימי היוונים נוגנה מוזיקה בעת העלאת מחזות. בין היצירות המפורסמות, אפשר למצוא את אגמונט שכתב לודוויג ואן בטהובן, Rosamunde שכתב פרנץ שוברט, מוזיקה לחלום ליל קיץ של שייקספיר מאת פליקס מנדלסון-ברתולדי, מוזיקה ל-L'Arlésienne של אלפונס דודה מאת ז'ורז' ביזה ופר גינט של הנריק איבסן מאת אדוורד גריג. יצירות שזכו להצלחה רבה, כמו המצוינת לעיל, מנוגנות היום לרוב מחוץ לקונטקסט של המחזה.

קישורים חיצוניים
----------------

ויקישיתוף מדיה וקבצים בנושא **מוזיקת ליווי** בוויקישיתוף
* מוזיקת ליווי, באתר אנציקלופדיה בריטניקה (באנגלית)
* מוזיקה לדרמה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553197505171
* GND: 4280160-6
* LCCN: sh85088853
* NKC: fd979787

 |
**רפאל (רפי) ורטהיים** (נולד ב-12 במרץ 1942) הוא מהנדס ופוליטיקאי ישראלי. כיהן כראש עיריית קריית ביאליק בשנים 2003–2008.

ביוגרפיה
--------

רפי ורטהיים נולד בקריית ביאליק. הוריו, קרל וחוה, עלו לארץ ישראל מגרמניה.

את שנות התיכון עשה ורטהיים בבית ספר בסמ"ת בחיפה, במגמת מכונות. הוא היה חניך השומר הצעיר והתגייס לנח"ל. לאחר שירותו הצבאי, למד הנדסת מכונות לתואר ראשון ולתואר שני בטכניון, ובהמשך השלים דוקטורט בהנדסת מכונות באאכן שבגרמניה. עם סיום התואר, חזר לישראל בשנת 1975 החל ללמד הנדסת מכונות בטכניון. בנוסף, ורטהיים עבד בתפקיד בכיר בחברת ישקר. משנת 1986 היה חבר מועצת העיר קריית ביאליק, ובהמשך כיהן כסגנו של ראש העיר דני ז'ק, בהיותו חבר בסיעתו העצמאית.

בין השנים 2001–2002 שימש כנשיא ארגון CIRP הבינלאומי - ארגון בינלאומי של אנשי מדע מתחום הנדסת הייצור.

בבחירות לרשויות המקומיות בשנת 2003 התמודד לתפקיד ראש העיר ברשימה מקומית שנתמכה על ידי מפלגת שינוי ומפלגת העבודה. בסיבוב השני הוא גבר על אלי דוקורסקי בהשיגו רוב של 57.6%. עם כניסתו לתפקיד, התמודד עם גירעון של כ-30 מיליון שקלים שהותיר ראש העיר הקודם. ב-2006 חבר למפלגת קדימה.

בבחירות שנערכו ב-2008, בהן התמודדו שבעה מתמודדים על ראשות העיר, קיבל 19.8% מהקולות, והוחלף על ידי אלי דוקורסקי. הוא החל לכהן כחבר האופוזיציה היחיד במועצת העיר, ולקראת הבחירות בשנת 2013, הצטרף לחבר המועצה צביקה ברקאי שהתמודד על תפקיד ראש העיר מול דוקורסקי. ברקאי הפסיד בבחירות לראשות העיר וסיעתם המשותפת זכתה לשני מושבים במועצת העיר. בבחירות לרשויות המקומיות בשנת 2018 חבר לרשימת "לב ביאליק" כמספר שתיים ברשימה. מכיוון שהרשימה קיבלה מושב אחד בלבד, הוא נותר מחוץ למועצת העיר.

בשנת 2009 קיבל מינוי במוסד אקדמי בגרמניה. בשל מינוי זה, ביקש ראש העיר דוקורסקי להדיחו מתפקידו במועצת העיר בטענה שהוא לא מתגורר עוד בעיר. בית המשפט המחוזי בחיפה פסק כי אין עילה מספקת להדחת ורטהיים, שראש העיר לא הרים את נטל ההוכחה לכך שוורטהיים אינו מתגורר עוד בעיר באופן קבוע, וכי זיקתו לקריית ביאליק לא נותקה על אף שהייתו בגרמניה.

מאז עזיבתו את תפקיד ראש העיר, ורטהיים מרצה במכללת אורט בראודה. בנוסף, הוא משמש כנציג בישראל של מכון המחקר היישומי הגרמני "פראונהופר".

קישורים חיצוניים
----------------

* רפי ורטהיים, ביוגרפיה אישית, באתר עיריית קריית ביאליק
* מירית פנחס, פיצוץ של עימות, באתר nrg‏, 9 בנובמבר 2008

הערות שוליים
------------

1. ↑  CIRP PRESIDENTS SINCE 1951, באתר CIRP
2. ↑  ברביבאי ומויאל שרדו; שני ראשי עיר למפד"ל, באתר ynet, 12 בנובמבר 2003
3. ↑  על פי דו"ח מבקר המדינה בנוגע לעיריית קריית ביאליק לשנת 2002
4. ↑  אילאיל שחר, הרשויות מחזקות את אולמרט, באתר nrg‏, 2 בפברואר 2006
5. ↑  מירית פנחס, ליל ההפתעות בקרית ביאליק, באתר nrg‏, 12 בנובמבר 2008
6. ↑  אורית פרץ ארי, האופוזיציונרים מתאחדים כדי להדיח את ראש העיר, באתר nrg‏, 7 באפריל 2013
7. ↑  מירית פנחס, רפי ורטהיים קיבל ג'וב בגרמניה, באתר nrg‏, 16 ביולי 2009
8. ↑  אליענה שפר, קריית ביאליק: האם ראש העירייה לשעבר עזב לגרמניה?, באתר nrg‏, 22 בינואר 2012
9. ↑  יונתן הללי, קריית ביאליק: מפלה לראש העירייה בבית המשפט, באתר nrg‏, 29 במרץ 2012
10. ↑  אלי תבור, סקירת תוכני הכינוס ה-35 להנדסת רכב, 8.12.15, באתר לשכת המהנדסים

| ראשי עיריית קריית ביאליק |
| --- |
| 

|  |
| --- |
| צבי קרלינר • דני ז'ק • רפי ורטהיים • אלי דוקורסקי |

 |
**דיה מרובעת זנב** (שם מדעי: *Lophoictinia isura*) הוא מין עוף דורס ממשפחת הנציים החי באוסטרליה וקרוב לדיה. דיה זו יחידה בסוגה.

מאפיינים
--------

אורך דיה זו 50–56 ס"מ, מוטת כנפיה מגיעה ל־130–145 ס"מ ומשקלה 501 גרם בזכרים ו־650 גרם בנקבות. היא בעלת נוצות כתומות וכנפיים וזנב שחורים. העיניים שחורות, הפנים בהירות ויש לה "רעמת שיער" על הראש. המקור צר ובהיר ומסתיים בקצה שחור. הזנב מרובע, ומכאן שמה.

דיה זו חיה באוסטרליה במגוון בתי גידול ביניהם ערבות עשב, שיחיות, סוואנות, יערות פתוחים, חופים וגם בפארקים עירוניים. היא מעופפת רוב הזמן וכמעט לא נוחתת על הקרקע. 

היא ניזונה ממגוון יצורים קטנים לרבות עכברים, מכרסמים שונים, ציפורים קטנות, גוזלים, חרקים, רכיכות וזוחלים. היא מרחפת מעל הטרף ויורדת בהדרגה עד שהוא בטווח תפיסתה.

קישורים חיצוניים
----------------

ויקישיתוף מדיה וקבצים בנושא **דיה מרובעת זנב** בוויקישיתוף
* דיה מרובעת זנב, באתר ITIS (באנגלית)
* דיה מרובעת זנב, באתר NCBI (באנגלית)
* דיה מרובעת זנב, באתר Animal Diversity Web (באנגלית)
* דיה מרובעת זנב, בבסיס הנתונים ARKive (באנגלית)
* דיה מרובעת זנב, באתר האנציקלופדיה של החיים (באנגלית)
* דיה מרובעת זנב, באתר GBIF (באנגלית)

הערות שוליים
------------

1. ↑  דיה מרובעת זנב באתר הרשימה האדומה של IUCN
**הַלִיט** (מיוונית "הלוס" – מלח ו"ליתוס" – אבן) הוא צורת המינרל של מלח הבישול (נוסחתו NaCl) והוא שייך למשפחת ההלואידים. גבישי ההליט הם קובייתיים, צבעם לבן עד חסר צבע, אך הם עשויים להיות גם בגווני תכלת, כחול וורוד. המינרל שוקע יחד עם מינרלים אוואפוריטיים אחרים, הלואידים, סולפטים ובוראטים.

להליט ולסילביט (KCl) מבנה גבישי דומה (נתרן מחליף אשלגן בסריג הקובייתי), אולם בגלל הגודל השונה של האטומים התמיסה מוצקה בין השניים מוגבלת. התכונות הדומות מקשות על הזיהוי ביניהם. מבחן טעם יעיד שטעמו של הסילביט מר יותר מההליט. מבחן יעיל נוסף הוא חריטה של הדוגמה בעזרת סכין - ההליט יפיק אבקה והסילביט לא.

הליט מתגבש בשכבות נרחבות של סלעי התאדות כתוצאה מהתייבשות של אגמים או ימות סגורים. שכבות המלח עשויות להיות בעובי של עד 350 מטר ועשויות להימצא מתחת לשטחים נרחבים. בארצות הברית וקנדה משתרעים שכבות מלח נרחבות תת-קרקעיות החל באגן הרי האפלצ'ים של מערב מדינת ניו יורק, דרך חלקים מאונטריו ותחת רוב אגן מישיגן. הערים קליבלנד ודטרויט בנויות מעל שכבת מלח עבה אותה כורים לשימוש בהפשרת קרח מכבישים. מרבצים נוספים מצויים באוהיו, קנזס, ניו מקסיקו, נובה סקוטיה וססקצ'ואן.

פקקי מלח הם דיאפירים (מחדרים) אנכיים או גושים דמויי צינורות של מלח שנוצרו כאשר לחצים ליתוסטאטיים וטקטוניים גרמו למלח "לזרום" כלפי מעלה ממרבצי המלח שמתחת לסלעים. עליית פקקי המלח גורמת להתקמרות השכבות שמעליהן ולהתבקעותן. פקק המלח מכיל אנהידריט, גבס וגופרית טבעית, בנוסף להליט וסילביט. פקקי המלח נפוצים לאורך חופי מפרץ מקסיקו במדינות טקסס ולואיזיאנה. פקק מלח יוצר לעיתים מלכודת מבנה שבו ניתן למצוא נפט. מקומות נוספים בהם ניתן למצוא פקקי מלח הם גרמניה, ספרד, הולנד, רומניה ואיראן. גם הר סדום שבדרום ים המלח הוא פקק מלח. "קרחוני" מלח קיימים באיראן הצחיחה שבה מלח שפרץ מעל לפני השטח בגובה רב "זורם" במורד. במקרים הללו מתגלה בהליט תכונת פלסטיות המתגברת ככל שהלחץ המופעל עליו גדול יותר.

הליט סיבי סגול נדיר הממלא עורקים בסלע מצוי ליד מילוז שבצרפת ובמקומות מעטים נוספים. גבישי הליט המכונים "גבישי חגבים" נראים כ"שלדים" של הקוביות הטיפוסיות, כשהצלעות קיימות אבל במרכז הפאות יש שקעים. בסביבה מתגבשת במהירות צלעות הקוביות צומחות מהר יותר ממרכז הפאות. גבישי הליט נוצרים במהירות באגמים בהם יש התאדות מהירה ולכן נוצרת שכבה של גבישי הליט סביב חפצים מודרניים. "פרחי הליט" הם זקיפים נדירים של סיבי הליט מתפתלים המצויים בכמה מערות יבשות במישור נלארבור באוסטרליה. זקיפי הליט וקרומי הליט קיימים גם במכרה הנחושת הטבעי "קווינסי" שבהנקוק, מישיגן.

שימושי ההליט
------------

* תיבול (מלח בישול).
* אמצעי להפשרת שלג וקרח מכבישים.
* כגושים על מנת שבקר ילחך אותם (אמצעי לספק לבקר מלח החיוני לבריאותם).
* למטרות רפואיות.

גלריה
-----

* הליט (במרכז) ומינרלי מלח אחריםהליט (במרכז) ומינרלי מלח אחרים
* גביש הליט מגרמניהגביש הליט מגרמניה
* מכרה הליט בעיירה Cardona (ספרד)מכרה הליט בעיירה Cardona (ספרד)
* תקריב על סלע מלח בהר סדוםתקריב על סלע מלח בהר סדום

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הליט** |

* הליט, באתר אנציקלופדיה בריטניקה (באנגלית)

* Hurlbut, Cornelius S.; Klein, Cornelis, 1985, Manual of Mineralogy, 20th ed. John Wiley and Sons, New York מסת"ב 0-471-80580-7
* הליט באתר Mineral Galleries
* הליט באתר webmineral
* הליט באתר Minerals.net
* הליט באתר Desert USA
* זקיפים של הליט

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00562224
* NKC: ph189250

 |
**פיוטה** (שם מדעי: *Lophophora williamsii*) הוא מין קקטוס שגדל באמריקה, וממנו מופק הסם והאלקלואיד ההלוצינוגני מסקלין. מכונה גם "פטריית השטן", "מזון האלים", "המורה של העוצמה" או "הפטרייה הקדושה".

מוכרים כעשרה סוגים עם ריכוזי אלקלואידים שונים.

הפיוטה שימש שבטים שונים כצמח קדוש, שראו בו כמאפשר חיבור, תקשור וקבלת מסרים מעולם הרוחות. השבטים השתמשו בו כמעין מדריך בתחומים שונים, החל מרפואה ועד לזמני זריעה, נישואין וטקסי התבגרות למיניהם.

הפיוטה היא קקטוס נטול קוצים ועליה ציציות שיער בצבע לבן עד כתמתם. צבעה משתנה מירוק זית בהיר ועד לירוק כהה בתלות בעוצמת החשיפה לאור. הפריחה בחודשים אפריל–ספטמבר. הפרחים עדינים, צבעם לבן, ורוד וסגול בהיר. הפרי ורוד סגלגל ומתוק. כל פרי מכיל בין 3 ל-30 זרעים שחורים עם נקודה חומה.

הפיוטה גדלה במדבריות ארצות הברית ומקסיקו. בשל ההשפעה הפסיכדלית של הפיוטה, נאספו באופן בלתי חוקי כמויות אדירות של הקקטוס למטרות מסחריות. לכנסיית האינדיאנים בארצות הברית ניתן אישור מיוחד לגדל ולאסוף פיוטה, תחת פיקוח ממשלתי ולמטרות מסורתיות בלבד.

הסופר והאנתרופולוג קרלוס קסטנדה תאר את השפעותיו של המסקלין המופק מהפיוטה בספריו, ביניהם "משנתו של דון חואן", "מסע לאיכטילאן".

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פיוטה** |
| ויקימינים טקסונומיה בוויקימינים: **Lophophora williamsii** |

* פיוטה, באתר ITIS (באנגלית)
* פיוטה, באתר NCBI (באנגלית)
* פיוטה, בבסיס הנתונים ARKive (באנגלית)
* פיוטה, באתר האנציקלופדיה של החיים (באנגלית)
* פיוטה, באתר Tropicos (באנגלית)
* פיוטה, באתר GBIF (באנגלית)
* פיוטה, באתר The Plant List (באנגלית)
* פיוטה, באתר IPNI (באנגלית)

הערות שוליים
------------

1. ↑  פיוטה באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* GND: 7607663-5
* NARA: 10665795
* NKC: ph1060493

 |